[{"text_idx": "#000000", "text": "Dosbarthu sachau arbenigol ar gyfer geni yn y cartref"}, {"text_idx": "#000001", "text": "Disgrifiad o\u2019r llun, Efallai bydd merched yn teimlo wedi ymlacio mwy ac ymdopi'n well a\u0302 rhoi genedigaeth yn y cartref, medd y Gwasanaeth Iechyd"}, {"text_idx": "#000003", "text": "Hywel Dda yw'r unig fwrdd iechyd yng Nghymru i dreialu y cyfarpar newydd. Mae'r bwrdd iechyd yn ymestyn ar draws ardal wledig eang ac o ganlyniad mae mwy o ferched yn rhoi genedigaeth adref."}, {"text_idx": "#000004", "text": "Yn 2017, rhoddodd 3.9% o ferched yn ardal Hywel Dda enedigaeth adref - y ffigwr ar draws Cymru oedd 2.4% (770 o 32,236). Roedd y gyfradd ym Mhowys yn 8%."}, {"text_idx": "#000005", "text": "Mae'r sach yn cynnwys siswrn i dorri'r cordyn, het a thywelion ar gyfer y newydd-anedig ac offer argyfwng."}, {"text_idx": "#000006", "text": "Dywedodd Catrin Davies o Aberystwyth ei bod wedi ystyried geni adref ond ei bod yn \"ofnus\"."}, {"text_idx": "#000007", "text": "Cafodd ei mab Sam ei eni yn ysbyty Bronglais yn Ionawr 2018 drwy lawdriniaeth frys wedi iddi gael triniaeth i brysuro'r enedigaeth ar o\u0302l 42 wythnos."}, {"text_idx": "#000008", "text": "Dywedodd: \"Doeddwn i ddim go iawn am eni adref ond mi wnes i ystyried y posibilrwydd yn y misoedd cyntaf."}, {"text_idx": "#000009", "text": "\"Doeddwn i ddim yn poeni am y rhan fwyaf o'r amser ond mi wnes i ystyried be fyddai'n digwydd petai'r tywydd yn wael a finnau methu cyrraedd yr ysbyty - roeddwn hefyd yn ymwybodol bo fi'n mynd dros amser yn ystod cyfnod y Nadolig.\""}, {"text_idx": "#000011", "text": "Dywed y fam 31 oed ei bod yn ofni petai hi'n rhoi genedigaeth adref na fyddai'n derbyn cymaint o gefnogaeth."}, {"text_idx": "#000012", "text": "\"Roedd y syniad o roi genedigaeth adref yn fy nychryn a mae e o hyd,\" dywedodd."}, {"text_idx": "#000014", "text": "\"Mi ges i, er enghraifft, drafferth bwydo o'r fron ac roedd bydwragedd yn ymyl i fy helpu - doeddwn i ddim yn gorfod aros am slot gyda bydwraig gymunedol."}, {"text_idx": "#000015", "text": "\"Petai genedigaeth adref yn dod yn norm - dwin meddwl y byddai pobl yn meddwl mwy positif am y profiad.\""}, {"text_idx": "#000017", "text": "Mae Samantha Gadsden o Gaerffili, sy'n gyfrifol am grw\u0302p sy'n cefnogi y rhai sy'n rhoi genedigaeth adref, yn dweud bod \"geni adref yn fwy pleserus\"."}, {"text_idx": "#000018", "text": "Ychwanegodd: \"Dyw mynd o'ch cartre'ch hun i amgylchedd ysbyty ddim yn creu'r awyrgylch ddelfrydol ar gyfer geni.\""}, {"text_idx": "#000019", "text": "Dywedodd hefyd bod angen a modd mynd i ysbyty petai problemau gyda'r cyfnod esgor a bod argyfyngau sy'n peryglu bywyd yn brin."}, {"text_idx": "#000020", "text": "Y canrannau sy'n rhoi genedigaeth adref fesul bwrdd iechyd"}, {"text_idx": "#000023", "text": "Dywedodd Lynn Hurley, prif fydwraig Hywel Dda y bydd y sachau - a fydd yn cael eu defnyddio o fis Ebrill ymlaen - yn hybu \"gwasanaeth diogel o safon\" ac mai'r nod yw dosbarthu'r sachau ar draws Cymru."}, {"text_idx": "#000024", "text": "Ychwanegodd Judy Ledger, prif weithredwr a sefydlydd elusen Baby Lifeline: \"Yr hyn sy'n bwysig yw ein bod yn sicrhau bod cynnwys y sachau yn cael ei adolygu ac yn gyfredol\"."}, {"text_idx": "#000026", "text": "Rhoi genedigaeth i blentyn fy merch14 Chwefror 2019Agor unedau arbenigol yn y gogledd a'r de13 Medi 2018"}, {"text_idx": "#000027", "text": "Rhoi genedigaeth i blentyn fy merch"}]